Peter Christensen (V), 2008-09-09:
Tak for det.
Vi har her til morgen kunnet høre, at vicestatsminister Bendt Bendtsen takker af som leder af Det Konservative Folkeparti, og jeg vil selvfølgelig derfor gerne benytte lejligheden til at takke vicestatsministeren for det fantastisk stærke og udbytterige samarbejde, vi har haft.
Sammenhold skaber resultater, det holder vi fast i, og vi glæder os til det fortsatte samarbejde med den nye konservative leder, justitsminister Lene Espersen.
De sidste mange år har det gode skib »Kongeriget Danmark« været på ret kurs.
Efter en lidt svag start på året for dansk økonomi er dansk økonomi tilbage i vækst, det har Danmarks Statistik netop slået fast.
Men det er en meget begrænset vækst, og vi har fået en klar advarsel om, at væksten ikke bare kommer af sig selv.
Vi kan ikke uden videre betragte det som en naturlov, at vi bliver rigere, at vi får flere penge at dele ud af.
Det afhænger af, hvor meget vi arbejder, så enkelt er det.
Hvis vi vil have vækst og dermed velstand, kræver det rettidig omhu - som de siger i skibsfarten.
Egentlig burde det ikke komme som nogen overraskelse.
Lad os prøve at lære af historien: Det gode skib »Kongeriget Danmark« var faktisk lige ved at synke tilbage i 1970’erne, og dengang i 1970'erne og i begyndelsen af 1980’erne var vi truet af både internationalt stormvejr og intern politisk handlingslammelse.
På et tidspunkt var der ligefrem en af førstestyrmændene, der sagde, at skibet nærmede sig afgrundens rand.
Alle har del i succesen, såvel kaptajn Schlüter som kaptajn Nyrup og kaptajn Fogh.
Vi kan takke dem alle for, at »Kongeriget Danmark« er så godt rustet, som det er i dag.
Hullerne i skibssiden blev stoppet, så vandet ikke fossede ind, og så pengene ikke fossede ud.
Alle sømænd kom i arbejde, og der blev råd til lidt af hvert.
Skibslægen fik nyt udstyr, søfolkenes rationer blev sat op, og lasten blev fyldt af gode varer.
Den seneste udgave af Økonomisk Redegørelse taler sit eget tydelige sprog: De grundlæggende økonomiske nøgletal er fine, Danmark er ikke havnet i tidligere tiders ubalancer.
Vi har således lav ledighed og høj beskæftigelse; ledigheden var på 1,6 pct. i juli i år, det laveste i mere end 30 år, og der har aldrig før været flere i arbejde i Danmark.
Vi har et solidt overskud på betalingsbalancen, eksporten klarer sig pænt på trods af de internationale konjunkturer, den offentlige nettogæld er væk og den offentlige sektors tilgodehavende overstiger nu gælden - nettoformuen var 51 mia. kr. i 2007 og forventes at nå op på 116 mia. kr. i år.
Vi har et solidt overskud på de offentlige finanser, og i år ventes overskuddet at blive 64,5 mia. kr.
Kort sagt: Vi har ingen grund til pessimisme, hvis vi samtidig tager bestik af de kommende års udfordringer.
Vi har råd til meget, hvis vi opfører os afdæmpet, og vi har råd til endnu mere, hvis vi ligefrem opfører os fornuftigt.
Som sædvanlig har regeringens finanslovforslag vakt en masse modstridende følelser blandt politikere og økonomer.
Nogle har kritiseret regeringens finanslovforslag for at være for lempeligt; de siger, at vi deler for store rationer ud til søfolkene, for store skattelettelser, for meget offentligt forbrug til sygehuse, skoler osv.
Andre kritiserer regeringens finanslovforslag for at være for fedtet; de siger, at vi har sat os tungt på skattekisten, og at vi forsømmer vedligeholdelsen af det gode skib.
Men uanset hvad man siger om regeringens finanslovforslag, er to ting dog sikkert og vist: Regeringen lever op til de løfter, den har afgivet, og aldrig er der blevet afsat flere offentlige kroner, siden skibet blev søsat.
Det gælder bl.a. kvalitetsreformen, der indeholder en lang række initiativer, som skal bidrage til at skabe bedre velfærd for borgerne og attraktive offentlige arbejdspladser.
Der er i perioden 2008-2011 afsat en pulje på i alt 10 mia. kr. til initiativer til bedre kvalitet i den offentlige service, og der bliver i 2009 sat yderligere fokus på en styrkelse af kvaliteten på sundheds-, børn- og ældreområdet.
Aldrig har det gode skib »Kongeriget Danmark« fyret så meget krudt af på velfærdsområdet.
Sundhedsvæsenet sikres et realløft på 1,6 mia. kr. plus 250 mio. kr. gennem bedre indkøb og administration i regionerne.
Der skal bruges færre penge ved skrivebordene og til gengæld være mere aktivitet ude på sygehusene.
Vi har bevist, at det kan lade sig gøre.
Finanslovforslaget for 2009 indeholder desuden betydelige midler til bedre forhold for svage og udsatte grupper, nedbringelse af sygefraværet, investering i forskning og uddannelse, bedre vilkår for SU-modtagere, takstløft til hhx-uddannelserne, højere udviklingsbistand og den aftalte forhøjelse af ældrechecken.
Alle har fået adgang til den store skattekiste, og i den særlige lille skattekiste, der hedder satspuljen, er der også klingende mønt.
Regeringens forslag til udmøntning af satspuljen for 2009 vil bl.a. indeholde initiativer vedrørende psykiatriområdet og til bedre forhold for udsatte grupper og handicappede.
Vi afsætter en reserve på 373 mio. kr. til at få nedbragt sygefraværet, og der bliver afsat 505 mio. kr. til en forhøjelse af ældrechecken.
Også de fattigste i den fattigste del af verden vil få gavn af regeringens finanslovforslag.
Vi foreslår at øge ulandsbistanden med knap 400 mio. kr.
Finansloven indeholder i alt initiativer for ca. 9,5 mia. kr. i 2009.
Det var, hvad der var råd til, og det er faktisk ikke så lidt endda.
Man kan selvfølgelig altid ønske sig mere, men hvis man ønsker sig mere, skal man også yde mere.
Det må være læren af de seneste årtiers genopretningspolitik.
Det gode skib »Kongeriget Danmark« er kommet godt igennem de seneste 26 år.
Vel har der været storme, men vi har holdt kursen.
Vi har vist, at det med den rette politiske styring kunne lade sig gøre at føre Danmark bort fra afgrundens rand.
Nok har partierne i Folketinget ikke altid været helt enige om fordelingen af rationerne til besætningen, men alle kaptajner og de partier, der har bakket dem op, har stor ære af den genopretning, vi har været igennem.
Det gode skib »Kongeriget Danmark« er en prægtig og solid skude med en god og arbejdsom besætning.
Vi er parate til nye eventyr ude på de syv have, men vi skal bare vide, at de kommende år ikke bliver helt så enkle som de foregående år, for ude i horisonten lurer skyerne.
Der er stormvejr i USA, og efterdønningerne er på vej over Atlanten og på vej til os.
Vi må i de kommende år regne med lidt modvind for dansk økonomi.
Det siger alle pålidelige vejrudsigter.
Her ombord på »Kongeriget Danmark« må vi også konstatere, at der bliver stadig færre unge arbejdsdygtige sømænd m/k, samtidig med at der stadig er rigeligt at lave.
det er svært den dag i dag at se, hvor vi skal få de nye sømænd fra.
Vi har hentet sømænd fra alle de omkringliggende havne, Sverige, Tyskland og Polen, og vi har hentet sømænd i hver en flække i vores lille land.
I den situation nytter det ikke noget, at nogle partier ligefrem nægter at forholde sig til vejrudsigterne og lader, som om vi kan hente flere sømænd, mere arbejdskraft, så let som at klø sig i nakken.
Det er skipperskrøner.
Det nytter heller ikke noget, at nogle partier ligefrem håber på dårligt vejr og slukørede miner hos besætningen.
Jeg kan selvfølgelig godt forstå, hvis Socialdemokraterne, SF og Enhedslisten gerne vil levere en ny kaptajn i stedet for den siddende kaptajn.
Det er jo deres pligt og deres opgave.
Men jeg får en gang imellem en fornemmelse af, at Socialdemokratiet, SF og Enhedslisten ligefrem ønsker, at det gode skib »Kongeriget Danmark« skal løbe økonomisk på grund, fordi de på den baggrund regner med at kunne fremtvinge skiftet på kommandobroen.
Venstres budskab til de håbefulde mytterister er derfor: Husk, at vi er i samme båd.
Vi bør alle lytte til vejrmeldingerne.
Som en klog mand engang har sagt, findes der ikke dårligt vejr, kun forkert påklædning, og her må jeg desværre konstatere, at både SF og Socialdemokraterne vil have os til at gå rundt i badebukser, når det trækker op til kuling.
Det vil svække dansk økonomi i en situation, hvor vi har brug for fasthed og mådehold.
SF og Socialdemokraterne vil lægge kursen om, dreje roret skarpt til venstre, lige ind i den storm, som vi netop skal søge uden om.
SF ønsker merudgifter for 8,3 mia. kr., og SF vil primært finansiere udgifterne med højere indkomstskatter og en genindførelse af skat på sundhed.
Socialdemokraternes forslag er næsten lige så tosset.
Socialdemokraterne vil tilbage til den tid, hvor Anker Jørgensen gjorde det gode skib »Kongeriget Danmark« til en plimsoller.
Socialdemokraterne vil hæve indkomstskatterne og skatten på erhvervslivet.
Socialdemokraterne vil gøre danskernes penge til frit bytte i en tid, hvor folk har brug for ro omkring deres privatøkonomi.
Det er rent pirateri.
Sagen er krystalklar.
Fremover kan vi ikke stole på Socialdemokraterne, når de påstår, at de går ind for skattestoppet.
Vi kan heller ikke stole på dem, når de påstår, at de er økonomisk ansvarlige.
Det lyder altid sympatisk at ville bruge flere penge på sygehuse, børn og ældre.
Tværtimod lægger de op til at gøre det dyrere for folk at arbejde ved at hæve indkomstskatten.
Skal arbejdskraften komme dumpende ned fra himlen?
Den reelle udfordring for dansk økonomi er sådan set meget enkel.
Det handler om at øge kapacitetsgrænsen i dansk økonomi eller sagt på en anden måde: at skaffe endnu mere arbejdskraft.
For presset på arbejdsmarkedet er stadig væk meget stort. Arbejdsmarkedsstyrelsen har undersøgt rekrutteringssituationen på det danske arbejdsmarked i første halvdel af 2008.
Det viser, at hele 15 pct. af virksomhederne angiver, at de forgæves har forsøgt at rekruttere.
På landsplan svarer det til 39.000 stillinger.
Hvis det var lykkedes for virksomhederne at rekruttere de folk, de havde brug for, kunne det have indbragt Danmark 20 mia. kr.
Meget tyder på, at udbud og efterspørgsel ikke mødes, som det skulle.
Det er problematisk.
Vi er nødt til at sikre, at de ledige reelt står til rådighed for de stillinger, som rent faktisk findes.
Knapheden på arbejdskraft er en bremse for økonomisk fremgang.
Knaphed på arbejdskraft er den direkte årsag til, at vi kan imødese en forholdsvis begrænset vækst i de kommende år.
Og med begrænset vækst følger desværre en langsommere udvikling i vores velstand, en langsommere mulighed for at få opfyldt alle vores ønsker.
Hvis vi ikke udviser ansvarlighed, risikerer vi en dårlig cocktail af pris- og lønstigninger, svækket konkurrenceevne og en langvarig stigning i ledigheden.
For Venstres vedkommende kan jeg sige, at vi ønsker rettidig omhu.
Vi ønsker at øge arbejdsudbuddet og vækstmulighederne bl.a. gennem reformer af arbejdsmarkedet og skattesystemet.
Uden reformer risikerer samfundet at gå i stå.
Det har ingen af os interesse i.
Socialdemokraterne vil gerne holde stort gilde i kabyssen.
De vil gerne forgribe sig på den opsparede proviant.
Men husk, at den slags kan give betragtelige tømmermænd.
Socialdemokraterne burde sove rusen ud, inden vi begynder forhandlingerne om næste års finanslov.
Jeg ser frem til et godt forhandlingsforløb frem mod vedtagelsen af næste års finanslov, en finanslov, hvor Venstre ønsker at holde kursen støt.